Ambulancer og politi rykkede mandag eftermiddag ud til to færdselsuheld. Klokken 15.20 blev der ringet 112, fordi en bil var kørt ind i en mur i Vejgaard. - Det var et solouheld, og der var umiddelbart ikke personskade, siger Jesper Sørensen, der er vagtchef ved Nordjyllands Politi. Omkring en halv time efter – klokken 15.55 – blev der atter ringet 112. Denne gang drejede det sig om en motorcyklist, som var væltet på landevejen lidt øst for Aabybro. - Det skete angiveligt i forbindelse med en opbremsning, siger vagchefen. Ifølge meldingen via 112 havde motorcyklisten slået sin hofte, men umiddelbart var der tale om mindre skader. Ingen veje blev spærret ved uheldene i eftermiddagstrafikken, men ifølge TV2 Nords kilde på stedet skabte uheldet ved Aabybro kø i en kortere periode.

Opsummering:
En bil kørte ind i en mur i Vejgård og en motorcyklist væltede på landevejen ved Aabybro mandag eftermiddag.